钦定古今图书集成/明伦汇编/官常典/第472卷 > 骆牙
## 钦定古今图书集成/明伦汇编/官常典/第472卷 > 骆牙

按《陈书》本传，“牙字旗门，吴兴临安人也。祖秘道，梁安
成王田曹参军。父裕，鄱阳嗣王中兵参军事。牙年十
二，宗人有善相者云：‘此郎容貌非常，必将远致’。梁太
清末，世祖尝避地临安，牙母陵睹世祖仪表，知非常
人，宾待甚厚。及世祖为吴兴太守，引牙为将帅，因从
平杜龛、张彪等。每战辄先锋陷阵，勇冠众军。以功授”
直阁将军。太平二年，以母忧去职。世祖镇会稽，起为
山阴令。永定三年，除安东府中兵参军，出镇冶城。寻
从世祖拒王琳于南皖。世祖即位，授假节、威卤将军、
员外散骑常侍，封常安县侯，邑五百户。寻为临安令，
迁越州刺史，馀并如故。初，牙母之卒也，于时饥馑兵
荒，至是始葬。诏赠牙母常安国太夫人，谥曰恭。迁牙
为贞威将军、晋陵太守。三年，以平周迪之功，迁冠军
将军、临川内史。太建三年，授安远将军、衡阳内史，未
拜，徙为桂阳太守。八年，还朝，迁散骑常侍，入直殿省。
十年，授丰州刺史，馀并如故。至德二年卒，时年五十
七。赠安远将军、广州刺史。子义嗣。